ผู้ว่าฯ อุดรธานี นำพสกนิกรถวายดอกไม้จันทน์ ณ พระเมรุมาศจำลอง มณฑลพิธีสนามทุ่งศรีเมืองอุดรธานี
ผู้ว่าราชการจังหวัดอุดรธานี นำพสกนิกรชาวจังหวัดอุดรธานีทุกหมู่เหล่า ประกอบพิธีถวายดอกไม้จันทน์ในส่วนภูมิภาค จังหวัดอุดรธานี ณ พระเมรุมาศจำลอง มณฑลพิธีทุ่งศรีเมือง อำเภอเมือง จังหวัดอุดรธานี 

วันนี้ (26 ต.ค. 60) เวลา 09.00 น. นายวัฒนา พุฒิชาติ ผู้ว่าราชการจังหวัดอุดรธานี นำพสกนิกรชาวจังหวัดอุดรธานี ประกอบพิธีถวายดอกไม้จันทน์ในส่วนภูมิภาคจังหวัดอุดรธานี โดยมีข้าราชการ ตุลาการ พลเรือน ตำรวจ ทหาร ประชาชนจิตอาสาและประชาชนทั่วไป พระเมรุมาศจำลองจังหวัดอุดรธานี ตั้งอยู่โซนศักดิ์สิทธิ์ทุ่งศรีเมืองจังหวัดอุดรธานี เป็นลานกว้างใช้ประกอบพิธีและจัดงานสำคัญๆ ของจังหวัดอุดรธานี สถานที่แห่งนี้พระบาทสมเด็จพระปรมินทรมหาภูมิพลอดุลยเดช เสด็จพระราชดำเนินทรงเยี่ยมพสกนิกรชาวจังหวัดอุดรธานี ครั้งแรกวันที่ 8 พฤศจิกายน 2498 และเสด็จพระราชดำเนินเปิดพระอนุสาวรีย์พลตรีพระเจ้าบรมวงศ์เธอ กรมหลวงประจักษ์ศิลปาคม ในวันที่ 11 มีนาคม 2514